Z Á P I S N I C A č. 6/2015

**zo 6. riadneho zasadnutia Obecného zastupiteľstva obce Perín – Chym , dňa 18.11. 2015**

**Prítomní :** podľa prezenčnej listiny

**Za návrhovú komisiu :** Ing. Roland Vinter, Ing. Miroslav Podžuban

**Za overovateľov zápisnice:** Ladislav Urban, Róbert Kapaló

**Zapísala :** Ing. M. Štefánová

**Program :**

1. Otvorenie *(určenie zapisovateľa, overovateľov zápisnice; voľba návrhovej komisie; schválenie programu)*
2. Informácia starostu obce
3. Informácia o výbere dodávateľa na vypracovanie územného plánu
4. Návrh VZN o miestnych daniach a miestnych poplatkoch za komunálny odpad a  drobný stavebný odpad
5. Návrh VZN o vylepovaní volebných plagátov na verejných priestranstvách
6. Rôzne (žiadosti občanov, pripomienky, námety, sťažnosti)
7. Diskusia
8. Záver

**K bodu č.1 :**

Zasadnutie obecného zastupiteľstva sa začalo príhovorom starostu obce MVDr. Ladislava Molnára PhD. , ktorý srdečne privítal poslancov a všetkých prítomných. Starosta oboznámil prítomných s programom zasadnutia a navrhol zmenu programu – body 4 a 5 presunúť do bodu 6. Rôzne, nakoľko návrhy oboch VZN neboli zverejnené na úradnej tabuli, teda poslanci o týchto návrhoch zatiaľ nemôžu rokovať, budú s nimi len oboznámení. Zmena programu bola jednoznačne schválená všetkými poslancami. Starosta navrhol návrhovú komisiu, overovateľov a zapisovateľku zápisnice, ktorí boli schválení.

**K bodu č.2 :**

Starosta obce informoval prítomných o svojej doterajšej a prebiehajúcej činnosti.

* Pán starosta informoval o výhodách členstva v ZMOUB, o výhodnejších podmienkach a cenách energií ako aj pri vypracovaní PHSR, vysúťažených pre jeho členov.
* Prebehla kontrola z Úradu práce, soc.vecí a rodiny, ktorá sa zamerala na aktivačnú činnosť podľa § 10 a 12. Prevádzka obce je posilnená zamestnancami, ktorí sú z radov nezamestnaných.
* Na žiadosť pána Liptáka bol odstránený prostredný retardér na Senskej ulici. Starosta požiadal dodávateľa cestných stavieb, aby dodal cenovú ponuku na opravu ciest, hlavne na Senskej ceste, ktorá je poškodená hlavne kvôli brzdeniu kamiónov pri retardéroch. Správa ciest vôbec nereaguje na výzvy starostu, nemá záujem o opravu ciest III.triedy. Na budúci rok je v pláne nový asfaltový pokryv cesty medzi Perínom a Gombošom, takže teraz nebudú vykonané žiadne úpravy.
* Vyčistila sa cesta na Hidasnémeti, zámerom bolo, aby sa odstránila skratky cez pole, lebo autá vynášajú blato až po škôlku.
* Vyčistili sa rigoly od kultúrneho domu po Galkových a dole až po Jackových. Starosta vyjadril vďaku zamestnancom obce.
* Urobili sa stavebné úpravy na bývalej požiarnej zbrojnici, momentálne je tam skládka hliny, ktorú tam doviezli omylom, mala skončiť na pripravovanom ihrisku v Chyme. Celý pozemok bol splanírovaný, bol vykopaný rigol, ktorý má odviezť vodu do šachty. Musí sa ohradiť nádrž a pripravil sa pozemok na 2 plecháče na náradie. Pripraví sa garáž pre nové vozidlo a priestor pre kontajnery. Je to priestor budúceho zberného dvora.
* Boli dve verejné schôdze – v Chyme a vo Vyšnom Lánci - občania boli informovaní o likvidácii smetísk a o spôsobe zberu a likvidácii odpadu na budúci rok.
* Zástupcovia firmy Alternet prišli s ponukou inštalácie optokáblov do zeme ( pre internet, pevnú linku, káblovú televíziu a ďalšie). Medzitým prišla informácia, že elektrárne na svoje náklady na svojich stĺpoch dávajú optokáble a dávajú ich do prenájmu ďalším spoločnostiam.
* Trafostanica bude problematická. Na prepojenie z Chymskej ulice so Senskou je potrebné urobiť 250 m riadený pretlak, ktorý bude stáť 15 000 €. Elektrárne hľadajú riešenie. Robili zameranie sietí, aby vedeli osadiť ďalší stĺp a existujúce vymeniť za dlhšie.
* Starosta poďakoval poslancovi Štefánovi, ktorý v Chyme urobil prieskum medzi občanmi ohľadom výrubu veľkých smrekov na cintoríne. Okresný úrad výrub týchto stromov povolil, avšak pár občanov bolo proti výrubu. Svoj názor vyjadrilo 130 občanov, z ktorých len štyria boli proti výrubu.
* Na Senskej ulici bol vyrezaný veľký agát, ktorý riešila VSD (kvôli trafostanici).
* Informácia o „Stretnutí seniorov“, ktoré sa uskutoční 29.11.2015.
* Došlo k rozviazaniu pracovnej dohody s účtovníčkou a uzavrela sa dohoda s novou.
* Pán starosta dal hlasovať.

**K bodu č. 3**

Na odporúčanie zástupkýň Krajského stavebného úradu obec pristúpi k vyhotoveniu nového územného plánu a nie k aktualizácii doterajšieho. Je možnosť uchádzať sa o dotáciu na vypracovanie ÚP. Prebehol prieskum trhu na zabezpečenie obstarávateľských činností pre obstaranie vypracovanie územného plánu obce a  prieskum trhu na vypracovanie nového územného plánu. Môže to trvať dva roky. Budú stanovené verejné výzvy na predloženie návrhov a pripomienok k zapracovaniu do územného plánu a existujúce návrhy budú taktiež zapracované. Predseda stavebnej komisie bude vyzvaný k prerokovaniu, aby mohol ďalej posunúť informáciu k občanom. Referentka stavebného úradu potvrdila, že existujúci stav nijako nebraní ani neobmedzuje výstavbu alebo stavebné aktivity v obci.

Poslanci hlasovali.

**K bodu č. 6**

Ako už poslanci boli informovaní o nespotrebovanej energie pani Evy Bodnárovej na predošlom zasadnutí OZ, hlasovali o preplatení faktúr. Faktúry boli od 5.2.2010 do 24.8.2015. Preplatenie faktúr bude realizované v dvoch splátkach (prvá do 30.11.2015 a druhá splátka do 31.03.2016).

Nakoľko na Stretnutí seniorov budú rozdávané poukazy, je potrebné vykonať úpravu v rozpočte. Úprava sa týka aj odmien poslancov a pokuty, ktorá bola dôsledkom výsledku kontroly NKÚ.

Poslanci hlasovali.

Prvý decembrový týždeň by malo dôjsť úžitkové vozidlo do obce, ide o valník značky Opel. Aby mohlo slúžiť občanom, je potrebné prijať dodatok k VZN o úhradách za poskytovanie služieb.

Prebehlo hlasovanie.

Keďže je schválený nový zákon o odpadoch a je potrebné sa rozhodnúť o najvýhodnejšej spolupráci so spoločnosťou, ktorá odvezie a zneškodní odpad, prebehlo viacero rokovaní so zástupcami jednotlivých spoločností (AVE SK, Kosit, Fura). Najvýhodnejšia ponuka prišla od spoločnosti AVE SK (po doručení našej výpovede zmluvy, ktorá bola uzavretá). Žiadosť o výpoveď obec zrušila a podpísala dodatok k pôvodnej zmluve. Tento dodatok platí jeden rok. Budúci rok bude TDO zbieraný každý týždeň všetkým, rušia sa nálepky. Separovaný zber bude podľa zvozového kalendára spoločnosti AVE SK. Veľkokapacitné kontajnery budú k dispozícii 2 x ročne. Separovaný odpad bude podľa potreby odvážaný aj obecným úžitkovým vozidlom do zriadeného zberného dvora. Poplatok za odpad sa zvýši z pôvodných 16€ na 18€. Dôraz sa bude klásť na separovanie, nakoľko od júla budúceho roka budú oprávnené organizácie platiť za vyseparovaný odpad.

Pani Lichvárová informovala o zmenách vo VZN o miestnych daniach a poplatkoch , ktoré nebolo menené od r. 2011. Zmeny sa teda budú týkať hlavne poplatku za odpad a drobný stavebný odpad. V daniach dôjde k zmene pri lesných pozemkoch a u ostatných stavieb.

Daň za psa pre osamele žijúceho dôchodcu bude znížená o 4,-€. Daň z nehnuteľnosti pre vlastníka nad 65 rokov bude znížená o 50% a pri odpade bude zľava 25% u dôchodcu nad 62 rokov. Zľava bude poskytnutá automaticky, nie je potrebná žiadna žiadosť.

Bude zavedený aj množstvový zber pre podnikateľov.

Ing. Roland Vinter doplnil informáciu, že všetky financie vyzbierané od občanov a podnikateľov budú použité na vývoz a likvidáciu odpadu, čiže príjem za odpad = výdaj za odpad.

Nakoľko sa blížia parlamentné voľby, obec je povinná zabezpečiť vylepovanie plagátov pre jednotlivé politické strany. K tomu je potrebné prijať VZN. Starosta oboznámil poslancov s pripraveným návrhom VZN.

Tieto návrhy VZN budú zverejnené 19.11.2015 na 15 dní na úradnej tabuli a internetovej stránke obce a pripomienky možno predkladať na obecnom úrade. VZN budú prerokované a schválené na najbližšom zasadnutí OZ.

Posledná fyzická inventarizácia majetku obce bola vykonaná v r.2011. Starosta dal príkaz vykonať inventarizáciu do 31.1.2016, predstavil členov inventarizačnej komisie.

Poslanec Štefán mal požiadavku, že k zastávke v Chyme by bolo dobré urobiť tabuľu na vylepovanie plagátov a letákov. Ďalej sa poďakoval za výrub vyschnutého stromu pred jeho domom, ktorý bol nahlásený už pred piatimi rokmi. Ale sklamalo ho, že označený strom (do polovice zrezaný elektrárňami) pred pánom Timkom sa nebude likvidovať, lebo on si to neželá. Preto poslanec Štefán žiadal, aby bol p.Timkovi zaslaný list, že ak ten strom v blízkej budúcnosti vyschne, tak pán Timko ho odstráni na vlastné náklady.

**K bodu č.7**

Pani Polláková požiadala pre klub dôchodcov vitrínovú skriňu na prezentáciu prác dôchodcov, ďalej dvere na toaletu a dokončiť kuchynku.

Poslanec Gabriel Vinter mal návrh spevniť plochu a urobiť parkovisko nad kostolom od šachty, pozdĺž obrubníka až po cestu. Starosta podporil tento návrh.

Poslanec Kapaló sa informoval o pokute, ktorá bola daná Ministerstvom vnútra SR na podnet NKÚ.

Starosta ešte informoval o neukončenom súdnom spore s Benjamínom Brandisom, nakoľko pán Brandis žalobu nestiahol. Obec nemá záujem predmetný pozemok predať.

**K bodu č. 8**

Pán starosta sa poďakoval všetkým prítomným za účasť a ukončil zasadnutie OZ.

.............................. ................................... ..............................................

 Ladislav Urbán Róbert Kapaló MVDr. Ladislav Molnár PhD.

 overovateľ overovateľ starosta obce

**PRIJATÉ UZNESENIA**

**zo 6. riadneho zasadnutia Obecného zastupiteľstva obce Perín – Chym , dňa 18.11. 2015**

**UZNESENIE č. 62/2015**

Obecné zastupiteľstvo v Períne – Chyme **b e r i e na vedomie**  informáciu starostu o činnosti za uplynulé obdobie od posledného zasadnutia OZ.

Hlasovanie : za: 8 , proti : 0 , zdržali sa: 0

**UZNESENIE č. 63/2015**

Obecné zastupiteľstvo v Períne – Chyme **b e r i e na vedomie**  výsledok vyhodnotenia prieskumu trhu:

1. na zabezpečenie obstarávateľských činností pre obstarávanie územného plánu obce Perín-Chym
2. na vypracovanie územnoplánovacej dokumentácie obce Perín-Chym

 Hlasovanie : za: 8 , proti : 0 , zdržali sa: 0

**UZNESENIE č. 64/2015**

Obecné zastupiteľstvo v Períne – Chyme **s c h v a ľ u j e**  preplatenie faktúry Eve Bodnárovej- Eva Potraviny, prevádzka Perín 279 za nespotrebovanú elektrickú energiu z odberného miesta Perín 279 vo výške 567,52 € za obdobie od 05.02.2010 do 24.08.2015 a to v dvoch splátkach, t.j. 1. splátka v termíne do 30.11.2015 a 2. splátka do 31.03.2016.

Hlasovanie : za: 8 , proti : 0 , zdržali sa: 0

**UZNESENIE č. 65/2015**

Obecné zastupiteľstvo v Períne – Chyme **s c h v a ľ u j e** úpravu rozpočtu vytvorením novej položky z prebytku:

1. na nákupné poukazy pre dôchodcov v počte 332 ks v hodnote 5,- €, t.j. spolu 1660,-€
2. na odmenu poslancov 2000,- €
3. pokutu MF SR 2500,- €

Hlasovanie : za: 8 , proti : 0 , zdržali sa: 0

**UZNESENIE č. 66/2015**

Obecné zastupiteľstvo v Períne – Chyme **s c h v a ľ u j e**  Dodatok č.1 k Všeobecnému záväznému nariadeniu č. 2/2015 o úhradách za poskytovanie služieb obcou Perín-Chym.

Hlasovanie : za: 8 , proti : 0 , zdržali sa: 0

 MVDr. Ladislav Molnár PhD.

 starosta obce